Document ID: /fineweb-2-swissfilter-quality_10-filterrobots/filtered/01307.jsonl.gz/767

Sot, finalja e Ligës së Kampionëve
Sonte, me fillim nga ora 21:00 stadiumi “Ataturk Olympic” do të jetë nikoqir i finales së Ligës së Kampionëve mes Manchester Cityt dhe Interit.
Pasi që u shpall kampion i Premier Ligës dhe e fitoi trofeun e FA Cup, Manchester City synon triumfin në Ligën e Kampionëve që ta kompletojë tripletën, raporton KosovaPress.
Në anën tjetër, Interi arriti ta fitojë tripletën në vitin 2010, ndërsa sot e kërkon trofeun e garës më prestigjioze evropiane për të katërtën herë në historinë e klubit.
Për ta siguruar finalen, në gjysmëfinale, Interi e eliminoi Milanin me rezultat të përgjithshëm 3:0, kurse City e eliminoi Real Madridin, duke e mposhtur brenda dy ndeshjeve 5:1.
Trajneri i Interit, Simone Inzaghi është i vetëdijshëm për cilësinë e kundërshtarit që e ka përballë sot, por ka insistuar se e bukura e futbollit është që skuadra favorite nuk fiton gjithmonë.
Fakt interesant është që të tri finalet e fundit të kësaj gare u vendosën nga një gol mes minutës së 40’ dhe të 60’.
21:00 – Manchester City – Inter (Stadiumi Ataturk Olympic)